MTC และ SAWAD
ราคาหุ้นกำลังร้อนแรงทั้ง 2 บริษัทเลยครับ
3 ต.ค. 2561

ลูบคมตลาดทุน : ธนะชัย ณ นคร
ราคาหุ้นกำลังร้อนแรงทั้ง 2 บริษัทเลยครับ
เมืองไทย แคปปิตอล หรือ MTC ราคาขึ้นมาทำนิวไฮต่อเนื่องหลังผู้บริหาร MTC ให้ข้อมูลกับนักวิเคราะห์เมื่อวันก่อนหน้านี้ โดยเฉพาะในประเด็นที่เกี่ยวกับเกณฑ์ที่แบงก์ชาติจะออกมากำกับดูแล
อย่างที่รับทราบกันไป มันมีทั้ง “มุมบวก” และ “มุมลบ”
ทว่าดูเหมือนมุมบวกจะมีน้ำหนักมากกว่าในประเด็นที่เกี่ยวกับอัตราดอกเบี้ยที่ (คาดว่า) กำหนดไว้ไม่เกิน 28%
ขณะที่ปัจจุบัน MTC คิดอยู่เพียง 23%
ทำให้มีสเปรดหรือส่วนต่างอัตราดอกเบี้ยที่จะคิดเพิ่มได้อีกถึง 5%
แม้ “ชูชาติ เพ็ชรอำไพ” ซีอีโอของ MTC จะบอกว่า ยังไม่ปรับเพิ่ม หรือยังคิดที่ระดับปัจจุบันอยู่
แต่ยังไงก็ยังเป็นปัจจัยบวกกับหุ้น MTC อยู่ เพราะอย่างน้อยก็ยังเป็นเกราะป้องกันในกรณีที่อาจจะต้องปรับอัตราดอกเบี้ยเพิ่มขึ้นไป ก็สามารถทำได้ทันที
เช่น ดอกเบี้ยที่กำลังกลับมาอยู่ในช่วงของขาขึ้น จากแนวโน้มที่คณะกรรมการนโยบายการเงิน ธนาคารแห่งประเทศไทย (ธปท.) อาจจะปรับอัตราดอกเบี้ยนโยบายในช่วงไตรมาส 1/2562
หรืออย่างเร็วสุดในช่วงปลายปี 2561
สถานการณ์เช่นนี้ ผู้ประกอบการก็สามารถที่จะขยับขึ้นดอกเบี้ยตามขึ้นไปได้ เพราะยังไม่ติดเพดาน
ล่าสุด โบรกฯ เกือบทุกแห่งปรับราคาเป้าหมายของ MTC เพิ่มขึ้น
จากเดิม IAA Consensus อยู่ประมาณ 52.00 บาท
ตอนนี้เพิ่มขึ้นมาเป็น 58.00 บาท
พร้อมคาดการณ์กำไรในช่วงไตรมาส 3 และ 4 ของปีนี้จะเพิ่มขึ้นมากกว่าคาดการณ์ค่อนข้างแน่นอน
มีคำถามว่า แล้วมุมที่เป็นลบล่ะ หลังจากถูกแบงก์ชาติเข้ามาควบคุม
ประเด็นนี้เหมือนจะเป็นรายละเอียดเกี่ยวกับวิธีการปฏิบัติมากกว่า และไม่ได้มีนัยสำคัญต่อทิศทางผลประกอบการมากนัก เช่น การที่ต้องแจ้งให้ลูกค้าทราบเกี่ยวกับดอกเบี้ย วิธีการทวงถาม วิธีการยึดรถที่จะต้องแจ้งล่วงหน้า ฯลฯ
สำหรับ MTC ผ่านมาถึงวันนี้ ยังถือว่าเป็นหุ้น growth stock
แต่ที่ผ่านมาราคาหุ้นปรับขึ้นมาต่อเนื่อง
หรือในรอบ 1 เดือน ราคาหุ้นวิ่งขึ้นมาแล้วกว่า 30%
ในช่วงนี้โอกาสถูกขายทำกำไรจึงมีค่อนข้างสูง
ยิ่งโดยเฉพาะราคาหุ้นวิ่งขึ้นมารับข่าวทั้งแนวโน้มผลประกอบการไตรมาส 3/2561 และเรื่องอัตราดอกเบี้ยที่ระดับ 28% เว้นแต่ว่าจะมีปัจจัยบวกเข้ามาเพิ่มเติม ที่อาจทำให้ราคาหุ้นไปต่อได้เรื่อย ๆ
มาดูหุ้น SAWAD กันบ้าง
SAWAD ราคาหุ้นจะค่อย ๆ วิ่งขึ้นมา และไม่ได้ดูร้อนแรงเหมือนกับ MTC
ในรอบ 1 เดือนราคาหุ้นวิ่งขึ้นมา 17.36%
ในช่วงไตรมาส 1 และ 2  ปีนี้ ผลประกอบการของ SAWAD ไม่ค่อยดี เพราะมีเรื่องของการปรับโครงสร้างธุรกิจ และหนี้เสียจากผู้ประกอบการเอสเอ็มอี 1 ราย
ราคาหุ้นที่เคยขึ้นไปเกือบ 70 บาท ต้องร่วงมาอยู่ต่ำกว่า 30 บาท
หลังจากมรสุมผ่านพ้นไป ราคาหุ้น SAWAD ค่อย ๆ ฟื้นตัวกลับมาได้
และล่าสุดวานนี้ปิดที่ 49.00 บาท สูงสุดในรอบ 5 เดือน
นักวิเคราะห์ต่างคาดกันว่า ผลประกอบการไตรมาส 3/2561 ของ SAWAD จะออกมาเพิ่มขึ้น 10-15% โดย SAWAD ได้ผ่านพ้นช่วงของจุดต่ำสุดไปแล้ว
ส่วนแนวโน้มไตรมาส 4/2561 ก็จะดีกว่าไตรมาส 3/2561
หรือสรุปง่าย ๆ กำไรครึ่งปีหลังจะดีกว่าครึ่งปีแรก
SAWAD เทรดกันบนพี/อี เพียง 22-23 เท่า เท่านั้น
หากผลประกอบการไตรมาส 3 และ 4 ฟื้นขึ้นมาได้ตามคาด
ก็เชื่อว่า น่าจะมีมุมมองเชิงบวกจากนักวิเคราะห์มากขึ้น และทำให้ราคาหุ้นมีโอกาสทะยานได้อีก